《上蔡太师生辰二首 其二》
宋代·汪藻

宇宙将昭泰，风云必会同。帝师黄阁老，人羡黑头公。

庆节同尧历，新阳应嶰筒。仪韶来彩凤，占梦得真熊。

寿考天资鲁，神灵岳降嵩。曲仪尊赤舄，歌咏美彤弓。

夷险无殊节，诚明信保躬。济川先众楫，遵渚集飞鸿。

炳炳丹青笔，堂堂社稷忠。斗杓还列宿，廉陛倚层穹。

文武俱为宪，诗书孰比隆。规模三代远，谋略万夫雄。

字画诸王品，文章两汉风。早登青琐闼，频入紫微宫。

器敏无馀刃，才豪妙吐虹。声光连日月，气概俯华戎。

天上经纶合，人间制作工。向来凝庶绩，谁复简清衷。

弦诵三雍富，舟车四海通。地归铜柱北，春满玉关东。

养士菁莪盛，论才骏马空。圣时方密勿，贤业助昭融。

螭纽乾符正，龙文帝鼐崇。伊汤咸有德，房杜不言功。

礼秩群臣异，恩波此日丰。宸章颁琬琰，相第列帡幪。

东壁文昭烂，西昆气郁葱。节旄藏棨戟，茅土启龟蒙。

衮绣卿云里，貂蝉瑞霭中。御奁金宝带，神厩玉花骢。

蓬岛波全阔，天钧乐未终。禁香纷缥缈，朝佩杂玲珑。

芝草盈田紫，蟠桃照海红。后彫凝秀发，难老湛方瞳。

冰质期姑射，丹砂唤葛洪。潜机神宇定，睟表德符充。

瑞鹤千年羽，灵蓍五色丛。旧传调鼎客，今识钓璜翁。

世世联台衮，年年拱帝聪。欲知耆算永，元气等无穷。

作者简介：汪藻（1079～1154）北宋末、南宋初文学家。字彦章，号浮溪，又号龙溪，饶州德兴（今属江西）人。汪谷之子。先世籍贯婺源，后移居饶州德兴（今属江西）。早年曾向徐俯、韩驹学诗，入太学，喜读《春秋左氏传》及《西汉书》。崇宁二年（1103）进士，任婺州（今浙江金华）观察推官、宣州（今属安徽）教授、著作佐郎、宣州（今属安徽）通判等职。《全宋词》录其词4首。